b'\n_START_ARTICLE_\nVaidotas Juozas Lygutas\n_START_PARAGRAPH_\nVaidotas Juozas Lygutas (1947 m. spalio 9 d. Did\xc5\xbei\xc5\xb3j\xc5\xb3 Mostai\xc4\x8di\xc5\xb3 k., Plung\xc4\x97s r.), muzikos pedagogas ir chorvedys.\n_START_SECTION_\nBiografija\n_START_PARAGRAPH_\n1955\xe2\x80\x931967 mok\xc4\x97si Kuli\xc5\xb3 vidurin\xc4\x97je mokykloje, savaranki\xc5\xa1kai i\xc5\xa1moko groti armonika ir akordeonu, dalyvavo u\xc5\xbeklasin\xc4\x97je veikloje. 1967\xe2\x80\x931971 muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 B. Razauskien\xc4\x97), dainavo choro studijoje ir vokaliniuose ansambliuose, mok\xc4\x97si groti klarnetu (d\xc4\x97st. G. Pamak\xc5\xa1tys). Savaitgaliais vargonininkavo Aleksandrav\xc4\x97l\xc4\x97s (Roki\xc5\xa1kio r.) ba\xc5\xbeny\xc4\x8dioje. Artimai bendravo su kunigu Vaclovu Ramanausku, jo skatinamas k\xc5\xabr\xc4\x97 giesmes, para\xc5\xa1\xc4\x97 \xe2\x80\x9eGedulingas Mi\xc5\xa1ias" balsui ir vargonams._NEWLINE_1971 ruden\xc4\xaf prad\xc4\x97jo mokytojauti Plung\xc4\x97s 3-ojoje vidurin\xc4\x97je mokykloje, bet netrukus buvo pa\xc5\xa1auktas \xc4\xaf sovietin\xc4\x99 armij\xc4\x85. Atlik\xc4\x99s karin\xc4\x99 tarnyb\xc4\x85, \xc4\x97m\xc4\x97 mokytojauti sustiprinto muzikos mokymo \xc5\xa0iauli\xc5\xb3 12-ojoje vidurin\xc4\x97je mokykloje, 1979\xe2\x80\x931981 buvo direktoriaus pavaduotojas muzikinio ugdymo reikalams. Reng\xc4\x97 eksperimentines programas, ved\xc4\x97 parodom\xc4\x85sias pamokas, vadovavo muzikos mokytoj\xc5\xb3 metodiniam darbui. 1974 mokykloje suorganizavo vyresni\xc5\xb3j\xc5\xb3 klasi\xc5\xb3 moksleivi\xc5\xb3 mi\xc5\xa1r\xc5\xb3j\xc4\xaf chor\xc4\x85 (60 dalyvi\xc5\xb3), dalyvavo su juo koncertuose, pareng\xc4\x97 j\xc4\xaf 1977 respublikinei moksleivi\xc5\xb3 dain\xc5\xb3 \xc5\xa1ventei; 1979 mokyklini\xc5\xb3 chor\xc5\xb3 var\xc5\xbeybose jis laim\xc4\x97jo antr\xc4\x85j\xc4\x85 viet\xc4\x85, dainavo 1981 moksleivi\xc5\xb3 spartakiados atidarymo i\xc5\xa1kilm\xc4\x97se Vilniuje. Chorvedys taip pat vadovavo vokaliniams ansambliams ir jauniesiems solistams, kuri\xc5\xb3 keletas tapo \xe2\x80\x9eDain\xc5\xb3 dainel\xc4\x97s\xe2\x80\x9c konkurs\xc5\xb3 laureatais. Mokytojo darbu susidom\xc4\x97jo re\xc5\xbeisierius V. Levinas ir pakviet\xc4\x97 sukurti mokytojo vaidmen\xc4\xaf meniniame filme \xe2\x80\x9eKur tu, Bagira"(1976)._NEWLINE_Nuo 1982 V. Lygutas \xe2\x80\x93 \xc5\xa0iauli\xc5\xb3 pedagoginio instituto Muzikos katedros vyr. d\xc4\x97stytojas, nuo 1992 docentas, 1995\xe2\x80\x931996 buvo Muzikos katedros ved\xc4\x97jas._NEWLINE_Nuo 1987 student\xc5\xb3 mi\xc5\xa1riojo choro \xe2\x80\x9eStudium\xe2\x80\x9c vokalo pedagogas, nuo 1988 kartu su G. Ramanausku \xc5\xa0iauli\xc5\xb3 trikota\xc5\xbeo fabriko \xe2\x80\x9eVerpstas\xe2\x80\x9c moter\xc5\xb3 choro vadovas. Choras sureng\xc4\x97 koncert\xc5\xb3, dalyvavo konkursuose, parengtas 1990 Lietuvos tautinei dain\xc5\xb3 \xc5\xa1ventei Vilniuje. 1984\xe2\x80\x931985 V. Lygutas vargonininkavo \xc5\xa0aiuli\xc5\xb3 \xc5\xa0v\xc4\x8d. Marijos Nekalto Prasid\xc4\x97jimo ba\xc5\xbeny\xc4\x8dioje, su mi\xc5\xa1riuoju choru pareng\xc4\x97 kelet\xc4\x85 religini\xc5\xb3 k\xc5\xabrini\xc5\xb3 program\xc5\xb3, suk\xc5\xabr\xc4\x97 giesmi\xc5\xb3 ir \xe2\x80\x9e\xc5\xa0v\xc4\x8d. Marijos Mi\xc5\xa1ias\xe2\x80\x9c. 1974\xe2\x80\x931987 dainavo kameriniame \xe2\x80\x9ePolifonijos" chore._NEWLINE_Produktyvi V. Lyguto mokslin\xc4\x97 veikla. Kartu su E. Bal\xc4\x8dy\xc4\x8diu pareng\xc4\x97 muzikos vadov\xc4\x97lius bendrojo lavinimo mokyklos VII ir VIII klas\xc4\x97ms, para\xc5\xa1\xc4\x97 muzikos metodini\xc5\xb3 darb\xc5\xb3, nema\xc5\xbea mokslini\xc5\xb3 straipsni\xc5\xb3 ir paskelb\xc4\x97 apie 100 \xc4\xafvairi\xc5\xb3 publikacij\xc5\xb3, skaito prane\xc5\xa1imus mokslin\xc4\x97se konferencijose, respublikiniuose ir regioniniuose muzikos mokytoj\xc5\xb3 kursuose. Pasi\xc5\xbeymi ir kaip kompozitorius. Jo dainos atliekamos koncertuose ir \xe2\x80\x9eDain\xc5\xb3 danel\xc4\x97s\xe2\x80\x9c konkursuose, \xc4\xaftrauktos \xc4\xaf muzikos vadov\xc4\x97lius ir mokymo priemones. Suk\xc5\xabr\xc4\x97 operas vaikams \xe2\x80\x9eDu gaideliai\xe2\x80\x9c ir \xe2\x80\x9eGryb\xc5\xb3 karas\xe2\x80\x9c, miuzikl\xc4\x85 \xe2\x80\x9eTai nutiko", sureng\xc4\x97 15 autorini\xc5\xb3 koncert\xc5\xb3. Yra Lietuvos muzik\xc5\xb3 draugijos narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'